ايا صوفيا (بالتوركى : Ayasofya - باليونانى : آجيا صوفيا Αγιά Σοφιά ) ، كانت كنيسة و بعدين جامع و بعدين متحف لغاية ما حولها رجب طيب أردوغان لجامع مرة تانية في يوليه ٢٠٢٠. مكانها في اسطانبول فى تركيا. باليونانى آجيا صوفيا معناها " الحكمه الالاهية ". كانت فى الاول كنيسة بناها الامبراطور قسطنطين الكبير سنة 325 و سماها كنيسة القديسة صوفيا للتبرك. بعد قسطنطين بنى (قسطنس) توسعات فيها لكنها اتحرقت سنة 532 فجددها الامبراطور البيزنطى جوستينيان وانتهت سنة 537، وخصصها للقديسة صوفيا وكانت ست قبطية اسمها صوفيا وكانت فى الاول وثنية وبعدين شدتها التعاليم المسيحية من جيرانها، وآمنت بالمسيحية واتعمدت من أسقف منف واستشهدت فى مصر وواحدة من جيرانها اخدت جسدها وكان ببركته بيحصل منه معجزات، وطلب الامبراطور قسطنطين يجيبوا جسدها للقسطنطينة، و بني ليها كاتدرائية كبيرة هناك، وعشان كده الفرنسيين بيسمو الكنيسة سينت صوفيا Saint Sophie بمعنى القديسة صوفيا. ايا صوفيا كانت مقر بطريرك الارتودوكس اليونانيين والمكان اللى كانت بتتعمل فيه الطقوس الدينيه البيزنطيه الملكيه. ايا صوفيا مشهورة بقبتها الضخمه واللى بتعتبر تحفه المعمار البيزنطى وكانت اكبر كاتدرائيه فى العالم لحوالي الف سنه لحد ما اتبنت كاتدرائية اشبيليا سنة 1520.